*Приложение 4*

**Информация за текущото състояние на „Многопрофилна болница за активно лечение – Благоевград” АД, гр. Благоевград**

**„Многопрофилна болница за активно лечение – Благоевград”** **АД**, гр. Благоевград с ЕИК 101505152 е лечебно заведение, акционерно дружество със смесено държавно и общинско участие, в което капиталът е разпределен между държавата и общините от региона и като такова се управлява и представлява от ръководните си органи. Целите на лечебното заведение са формулирани както следва: осигуряване на територията на област Благоевград на диагностика, лечение и рехабилитация на пациенти от планов и спешен порядък на равнището на добрата медицинска практика и в съответствие с най-добрите постижения на медицината и полагане на грижите, от които се нуждаят пациентите. Пациентът е основната единица около която се развива цялостната дейност на медицинския екип, а възстановяването или подобрението на неговото здраве е цел на всяко професионално действие.

Предметът на дейност на „МБАЛ - Благоевград” АД е осъществяване на болнична помощ. Лечебното заведение осъществява дейността си в съответствие с утвърдените медицински стандарти и правилата за добра медицинска практика. Мисията на „Многопрофилна болница за активно лечение - Благоевград“ АД е да осигурява качествена, достъпна и иновативна медицинска помощ и здравни услуги, насочени към диагностика и активно лечение, възстановяване и укрепване на здравето на населението, снижаване на заболеваемостта и смъртността на равнището на добрата медицинска практика. Повишаване на качеството на живот, удължаване на трудоспособната активна възраст на населението, опирайки се както на традициите, така и на постиженията на съвременната медицина и иновативните високотехнологични методи. Мисията на лечебното заведение се осъществява от висококвалифицирани лекари в болницата и с помощта на други специалисти и помощен персонал.

„МБАЛ – Благоевград“ АД е основна клинична база на Медицински университет – София за област Благоевград. В отделенията и звената й се провежда специализация и следдипломна квалификация на висшите медицински кадри - лекари, специалисти по здравни грижи - медицински сестри, кинезитерапевти, с възможност да участват пряко в медицинската дейност по време на техните специализации. Към лечебното заведение е учредено и функционира дъщерно дружество "Медицински център - Благоевград 2009" ЕООД.

Стойността на активите към края на трето тримесечие на 2023 г. е 12 156 хил. лв. Общо задълженията на дружеството към 30.09.2023 г. са 2 070 хил. лв., в т.ч. текущи задължения 2 025 хил. лв., като просрочени задължения липсват. Към 30.09.2023 г. размерът на собствения капитал на дружеството е 8 168 хил. лв. Общо приходите към 30.09.2023г. са 15 138 хил. лв. Общо разходите за периода са 14 052 хил. лв., като от тях 18,6% са разходи за материали, 64,6% са разходи за персонал и 16,8% са разходи за външни услуги, амортизации и други Текущият финансов резултат на дружеството към 30.09.2023 г. е печалба в размер на 1 086 хил. лв. Персоналът на болницата е 428 души. През третото тримесечие на 2023 г. броят на преминалите болни е 9 004. Към 30.09.2023 г. заетостта на легловата база в болницата е 47 %.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/public>, поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>